สินมั่นคงเปิดทาง เจาะซีแอลเอ็มวี
สินมั่นคงเกาะติดตลาด ซีแอลเอ็มวีต่อยอดธุรกิจโตในอนาคต
10 พ.ค. 2559

สินมั่นคงเกาะติดตลาด ซีแอลเอ็มวีต่อยอดธุรกิจโตในอนาคต
นายเรืองเดช ดุษฎีสุรพจน์ ประธานกรรมการบริหาร บริษัท สินมั่นคงประกันภัย เปิดเผยว่า บริษัทได้ติดตามโอกาสที่จะขยายธุรกิจไปยังกลุ่มประเทศซีแอลเอ็มวี หรือกัมพูชา ลาว เมียนมา และเวียดนาม เพราะการรักษาการเติบโตของธุรกิจอย่างต่อเนื่องเป็นสิ่งจำเป็น โดยหลายประเทศในกลุ่ม เช่น เวียดนาม มีศักยภาพในการเติบโตที่ดี
นอกจากนี้ อัตราการเข้าถึงการประกันภัยในประเทศอาเซียนยังอยู่ในระดับต่ำ จึงยังมีโอกาสเติบโตได้อีกมาก และมีเศรษฐกิจมีแนวโน้มเติบโตดี เพราะเมื่อการคมนาคมสะดวกจะมีผลต่อปริมาณการค้าระหว่างกัน ทำให้รายได้ประชากรเฉลี่ยต่อคนเพิ่มสูงขึ้น ทำให้มีการซื้อประกันภัยเพิ่มขึ้นซึ่งเป็นโอกาสที่ดีของบริษัทประกันวินาศภัย
อย่างไรก็ตาม สิ่งที่ท้าทายสำหรับบริษัทประกันวินาศภัยในอนาคตเป็นอย่างมาก คือการเตรียมความพร้อมเพื่อรองรับการเปลี่ยนแปลงในการเข้าสู่ยุคดิจิทัลและสังคมสูงอายุ เพราะในยุคสังคมออนไลน์ที่ผู้คนมีพฤติกรรมเร่งรีบ อดทนต่อการรอคอยน้อยลง และการปฏิสัมพันธ์มีน้อยลง ส่งผลต่อโครงสร้างช่องทางจำหน่ายและความพึงพอใจต่อบริการ ธุรกิจประกันวินาศภัยจึงจำเป็นต้องปรับตัวให้ทันต่อปัจจัยสภาพแวดล้อมที่เปลี่ยนไปในทุกมิติ ไม่ว่าจะเป็นผลิตภัณฑ์การจำหน่ายและการบริการ